Ehdotus neuvoston direktiiviksi yhteisön lentoasemia käyttävien kolmansien maiden ilma-alusten turvallisuusarvioinnista /* KOM/97/0055 lopull. - SYN 97/0039 */



Virallinen lehti nro C 124 , 21/04/1997 s. 0039



Ehdotus neuvoston direktiiviksi yhteisön lentoasemia käyttävien kolmansien maiden ilma-alusten turvallisuusarvioinnista (97/C 124/06) (ETA:n kannalta merkityksellinen teksti) KOM(97) 55 lopull. - 97/0039 (SYN) (Komission esittämä 18 päivänä helmikuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen, ottaa huomioon talous- ja sosiaalikomitean lausunnon, toimii yhdessä Euroopan parlamentin kanssa perustamissopimuksen 189 c artiklassa määrättyä menettelyä noudattaen, sekä katsoo, että Euroopan parlamentin 15 päivänä helmikuuta 1996 hyväksymässä päätöslauselmassa (1) ja neuvoston 11 päivänä maaliskuuta 1996 tekemässä päätelmässä korostetaan, että komission on tarpeen omaksua aktiivisempi asenne ja kehittää strategia ilmateitse matkustavien tai lentoasemien läheisyydessä asuvien kansalaistensa turvallisuuden parantamiseksi, komissio on antanut neuvostolle ja Euroopan parlamentille tiedonannon yhteisön ilmailuturvallisuuden parantamisstrategian suuntaviivoista (2), tässä tiedonannossa osoitetaan selvästi, että turvallisuutta voidaan tehokkaasti lisätä varmistamalla, että ilma-alukset noudattavat täysimääräisesti kansainvälisiä turvallisuusnormeja, jotka sisältyvät Chicagossa 7 päivänä joulukuuta 1944 allekirjoitetun kansainvälistä siviili-ilmailua koskevan yleissopimuksen liitteisiin, kokemus on osoittanut, että kolmannet maat eivät aina sovella eivätkä saata voimaan kansainvälisiä turvallisuusnormeja; liikenneturvallisuuden parantamiseksi yhteisössä on tarpeen, että tästä lähtien yhteisön jäsenvaltiot varmistavat kansainvälisten normien noudattamisen valvonnan omilla lentoasemillaan, seisontapaikkatarkastuksia koskevia sääntöjä ja menettelyjä, mukaan lukien ilma-alusten lentoonlähdön estäminen, olisi yhdenmukaistettava toissijaisuusperiaate huomioon ottaen yhdenmukaisen tehokkuuden varmistamiseksi kaikilla lentoasemilla, mikä puolestaan vähentäisi myös tiettyjen lentoasemien valikoivaa käyttöä asianmukaisen valvonnan välttämiseksi; kun jäsenvaltiot omaksuvat yhdenmukaistetun lähestymistavan näiden kansainvälisten turvallisuusnormien täytäntöönpanossa, vältetään kilpailun vääristyminen ja saadaan täysi hyöty yhteisen kannan voimasta suhteissa kolmansiin maihin, kussakin jäsenvaltiossa kerätyn tiedon pitäisi olla kaikkien muiden jäsenvaltioiden ja komission käytettävissä, jotta voitaisiin valvoa mahdollisimman tehokkaasti, että ulkomaiset lentoyhtiöt noudattavat kansainvälisiä turvallisuusnormeja, edellä mainituista syistä on tarpeen ottaa yhteisön tasolla käyttöön menettely ulkomaisten ilma-alusten turvallisuuden arvioimiseksi ja siihen liittyvät jäsenvaltioiden väliset yhteistoimintajärjestelmät tiedon jakamiseksi ja analysoimiseksi sekä johtopäätösten tekemiseksi, yhteisön alueelle tiettynä ajankohtana laskeutuvat lentokoneet tarkastetaan, kun epäillään, että ne eivät täytä kansainvälisiä turvallisuusnormeja, turvallisuuteen liittyvän tiedon arkaluontoisuudesta johtuu, että ainoa tapa varmistaa tiedon kerääminen on turvata sen oikea käyttö ja sen lähteiden salassapito, kansainvälisten turvallisuusnormien noudattamisen laiminlyönti on korjattava; sellaisen ilma-aluksen, jonka osalta vaaditaan korjaustoimenpiteitä, lentoonlähtö on estettävä, kunnes puutteet on korjattu, jos puutteet ovat selvästi vaaraksi turvallisuudelle; tällaisista päätöksistä olisi oltava valitusoikeus, tarkastuksen tehneen lentokentän varustelu voi olla sellainen, että toimivaltaisen viranomaisen on pakko antaa ilma-alukselle lupa siirtyä toiselle lentokentälle edellyttäen, että turvallisen siirtymisen ehdot täyttyvät, on huolehdittava siitä, että komissio voi erityisissä vaaratilanteissa toteuttaa turvallisuuden parantamisen tähtääviä toimenpiteitä nopeasti erityisissä vaaratilanteissa; komission on myös voitava toteuttaa nopeasti toimenpiteitä 4, 5 ja 6 artiklan vaatimusten täytäntöönpanemiseksi; näitä tarkoituksia varten olisi perustettava komitea ja luotava menettely jäsenvaltioiden ja komission tiivistä yhteistyötä varten mainitussa komiteassa, ON ANTANUT TÄMÄN DIREKTIIVIN: 1 artikla Tavoite Tämän direktiivin tarkoituksena on ilmailuturvallisuuden parantaminen tarkastamalla kolmansien maiden ilma-aluksia aina, kun epäillään, että ne eivät liikennöi kansainvälisten turvallisuusnormien mukaisesti, ja keräämällä ja levittämällä puutteisiin liittyvää tietoa niin, että matkustajien turvallisuuden varmistamiseksi vaadittavista toimenpiteistä päättämistä varten saadaan riittävästi todisteita, sekä toteuttamalla toimenpiteitä havaittujen puutteiden korjaamiseksi. 2 artikla Soveltamisala Tätä direktiiviä sovelletaan kolmansien maiden ilma-aluksiin, jotka laskeutuvat yhteisön jäsenvaltioissa sijaitseville lentoasemille. Chicagon yleissopimuksessa määritellyt valtion ilma-alukset ja ilma-alukset, joiden suurin sallittu lentoonlähtöpaino on vähemmän kuin 5700 kg ja joita ei käytetä kaupalliseen lentoliikenteeseen, eivät kuulu tämän direktiivin soveltamisalaan. Direktiivi ei kuitenkaan vaikuta jäsenvaltion oikeuteen toteuttaa minkä tahansa sen lentoasemalle laskeutuvan ilma-aluksen tarkastus yhteisön oikeus huomioon ottaen. 3 artikla Määritelmät Tässä direktiivissä ja sen liitteissä tarkoitetaan: `toimivaltaisella viranomaisella` valtion määräämää ilma-alusten tarkastuksia suorittavaa hallintoelintä, viranomaista tai muuta organisaatiota, `luottamuksellisella kertomuksella` kertomusta, jonka tapahtumaan osallinen tai sitä tarkkaillut henkilö antaa vapaaehtoisesti; vastaanottava elin käsittelee kertomuksen siten, että luottamuksellisuus taataan, `lentokiellolla` ilma-alukselle muodollisesti annettua kieltoa lähteä lentoasemalta, `kansainvälisillä turvallisuusnormeilla` turvallisuusnormeja, jotka sisältyvät Chicagossa 7 päivänä joulukuuta 1994 allekirjoitetun kansainvälisen siviili-ilmailun yleissopimuksen liitteisiin, sellaisena kuin se on voimassa direktiivin antamisen ajankohtana, `seisontapaikkatarkastuksella` ilma-aluksen sisä- ja ulkopuolella tapahtuvaa tarkastusta, jonka tarkoituksena on tutkia sekä ilma-alusta että sen miehistöä koskevien asiakirjojen oikeellisuus ja ilma-aluksen ja sen laitteiston tila, `kolmansien maiden ilma-aluksilla` sellaisten lentoliikenteen harjoittajien liikennöimiä ilma-aluksia, joille luvan ilma-alusten kuljettamiseen on antanut muu kuin yhteisön jäsenvaltio. 4 artikla Tietojen keruu (1) Jäsenvaltioiden toimivaltaiset viranomaiset keräävät kaikkea tietoa, jonka arvellaan olevan hyödyllistä 1 artiklassa mainitun tavoitteen saavuttamisen kannalta mukaan lukien: - tärkeä turvallisuuteen liittyvä tieto, jota saadaan erityisesti - matkustajien valitusten, - lentäjien kertomusten, - huolto-organisaatioiden kertomusten ja - vaaratilanteita koskevien kertomusten välityksellä - tieto seisontapaikkatarkastuksen jälkeen suoritetuista toimista, kuten - lentokielto - ilma-alukselle tai lentoliikenteen harjoittajalle annettu maahantulokielto - vaaditut korjaustoimenpiteet - yhteydet lentoliikenteen harjoittajan toimivaltaiseen viranomaiseen - lentoliikenteen harjoittajaa koskevat seurantatiedot, kuten esimerkiksi - toteutetut parannustoimenpiteet - puutteiden toistuminen Tätä tietoa säilytetään käyttäen vakiokertomuslomaketta, johon sisältyvät ainakin liitteessä 1 olevassa lomakkeessa esitetyt kohdat. (2) Muut organisaatiot, jotka ovat riippumattomia jäsenvaltioiden toimivaltaisista viranomaisista ja joiden tehtäviin kuuluu vaaratilanteita koskevien kertomusten keruu (mukaan lukien luottamukselliset kertomukset), saavat myös osallistua 6 artiklassa tarkoitettuun tietojen vaihtoon. 5 artikla Seisontapaikkatarkastus (1) Kunkin jäsenvaltion toimivaltainen viranomainen varmistaa, että kolmansien maiden ilma-aluksille, joiden epäillään jättäneen noudattamatta kansainvälisiä turvallisuusnormeja ja jotka laskeutuvat jollekin sen lentoasemista, tehdään seisontapaikkatarkastus seuraavasti: a) kaikki ilma-alukset, - jotka näyttävät huonokuntoisilta tai joissa on ilmeisiä vikoja tai puutteita, - joiden on havaittu liikkuneen poikkeavasti jäsenvaltion ilmatilassa, - joiden edellisessä seisontapaikkatarkastuksessa on paljastunut puutteita, jos mainittuja puutteita ei ole korjattu, tarkastetaan, b) 10 prosenttia sellaisesta lentoliikenteestä, - jonka harjoittajasta on laadittu 4 artiklan mukainen vakiokertomus, - jonka harjoittajasta tai liikenteenharjoittajan kotivaltiosta on tehty 9 artiklan mukainen päätös, tarkastetaan vähintään kerran viikossa. (2) Seisontapaikkatarkastus suoritetaan liitteessä 2 esitetyn menettelyn mukaisesti käyttäen seisontapaikkatarkastusta koskevaa kertomuslomaketta, johon sisältyvät ainakin mainitussa liitteessä olevassa lomakkeessa esitetyt seikat. Seisontapaikkatarkastuksen päätyttyä ilma-aluksen kapteenille annetaan jäljennös seisontapaikkatarkastusta koskevasta kertomuksesta. (3) Tämän direktiivin mukaisen seisontapaikkatarkastuksen toimeenpanossa toimivaltainen viranomainen toteuttaa kaikki mahdolliset toimenpiteet ilma-alukselle aiheutuvan tarpeettoman viivästymisen välttämiseksi. 6 artikla Tietojen vaihto (1) Jäsenvaltioiden toimivaltaiset viranomaiset osallistuvat keskinäiseen tietojen vaihtoon. (2) Kaikki 4 artiklan 1 kohdassa tarkoitetut vakiokertomukset ja 5 artiklan 2 kohdassa tarkoitetut seisontapaikkatarkastuksia koskevat kertomukset on pyynnöstä annettava viipymättä jäsenvaltioiden toimivaltaisten viranomaisten ja komission käyttöön. (3) Kun vakiokertomus osoittaa mahdollisen turvallisuutta uhkaavan vaaran olevan olemassa tai seisontapaikkatarkastuskertomus osoittaa, ettei ilma-alus täytä kansainvälisiä turvallisuusnormeja ja saattaa muodostaa uhan turvallisuudelle, kertomuksesta tiedotetaan viipymättä kaikille jäsenvaltioiden toimivaltaisille viranomaisille ja komissiolle. 7 artikla Tietosuoja (1) Edellä olevan 6 artiklan mukaisesti saatuja tietoja käytetään ainoastaan tämän direktiivin tarkoituksiin ja tietoja voivat saada ainoastaan osalliset toimivaltaiset viranomaiset ja komissio. (2) Erityisesti seisontapaikkatarkastusten kohteeksi joutuneiden ilma-alusten miehistöjen vapaaehtoisesti antamien tietojen luottamuksellisuus varmistetaan tekemällä tiedon lähteen tunnistaminen mahdottomaksi. 8 artikla Ilma-aluksen lentokielto (1) Tapauksissa, joissa on jätetty noudattamatta kansainvälisiä turvallisuusnormeja ja jotka selvästi vaarantavat turvallisuuden, seisontapaikkatarkastuksen suorittavan toimivaltaisen viranomaisen on estettävä ilma-aluksen lentoonlähtö, kunnes vaara on poistettu. (2) Siinä tapauksessa, että ilma-aluksen lentoonlähtö on estetty, sen jäsenvaltion toimivaltaisen viranomaisen, jossa tarkastus on suoritettu, on välittömästi tiedotettava asiasta niiden maiden toimivaltaisille viranomaisille, joita asia koskee. (3) Jos edellä 1 kohdassa mainittuja puutteita ei voida täysin korjata tarkastuslentokentällä, sen jäsenvaltion toimivaltainen viranomainen, jossa tarkastus on suoritettu, voi yhteistyössä asianomaisen ilma-aluksen toiminnasta vastaavan valtion kanssa määrätä edellytykset, joiden täyttyessä ilma-aluksen voidaan sallia lentävän turvallisesti ilman maksavia matkustajia lentoasemalle, jossa puutteet voidaan korjata. (4) Edellä 3 kohdassa tarkoitetuissa olosuhteissa sen jäsenvaltion toimivaltaisen viranomaisen, jossa tarkastus on suoritettu, on ilmoitettava asiasta niiden valtioiden toimivaltaisille viranomaisille, joiden yli kyseinen ilma-alus lentää, sekä valtiolle, jonka alueelle ilma-alus laskeutuu korjattavaksi. (5) Ilma-aluksen omistajalla tai liikenteenharjoittajalla tai näiden edustajalla asianomaisessa jäsenvaltiossa on oikeus valittaa jäsenvaltion toimivaltaisen viranomaisen tekemästä lentokieltopäätöksestä. Valituksen tekeminen sinänsä ei aiheuta lentokiellon lykkääntymistä. 9 artikla Turvallisuutta lisäävät toimenpiteet Edellä 4, 5 ja 6 artiklan nojalla saadun tiedon perusteella komissio voi 11 artiklan 2 kohdassa säädetyn menettelyn mukaisesti päättää havaitun turvallisuusriskin merkittävyyden perusteella: - tietyn kolmannen maan liikenteenharjoittajan tai liikenteenharjoittajien järjestelmällisistä seisontapaikkatarkastuksista ja muista valvontatoimenpiteistä, - kieltää tai asettaa ehtoja tietyn kolmannen maan liikenteenharjoittajan tai liikenteenharjoittajien liikennöinnille yhteisön lentoasemilta siihen saakka, kunnes mainitun kolmannen maan toimivaltainen viranomainen on hyväksynyt tyydyttävät järjestelyt parannustoimenpiteiksi. Komissio ilmoittaa 11 artiklassa tarkoitetulle komitealle niiden asianomaiseen kolmanteen maahan kohdistuneiden yhteydenottojen tuloksista, joissa on tarjottu pätevää asiantuntijaryhmää arvioimaan kyseisen maan toimivaltaisen viranomaisen turvallisuusvalvontaa. 10 artikla Täytäntöönpanotoimenpiteet 1. Jäsenvaltioiden on ilmoitettava komissiolle 4, 5 ja 6 artiklan vaatimusten täytäntöönpanemiseksi toteutetuista toimenpiteistä ja myönnetyistä varoista. 2. Komissio voi 11 artiklan 2 kohdassa säädetyn menettelyn mukaisesti toteuttaa aiheellisia toimenpiteitä 4, 5 ja 6 artiklan täytäntöönpanon helpottamiseksi, kuten: - laatia luettelon kerättävistä tiedoista, - esittää yksityiskohtaisesti seisontapaikkatarkastusten sisällön ja menettelyt, - määritellä, miten tiedot tallennetaan ja miten niitä levitetään, - perustaa tai tukea elimiä, jotka hallinnoivat ja käyttävät tietojen keruuta ja levittämistä varten tarvittavia välineitä. 11 artikla Komitea 1. Komissiota avustaa neuvoa-antava komitea, joka koostuu jäsenvaltioiden edustajista ja jonka puheenjohtajana on komission edustaja. 2. Komission edustaja esittää komitealle ehdotuksen tarvittavista toimenpiteistä. Komitea antaa lausuntonsa ehdotuksesta tarpeen vaatiessa äänestyksen jälkeen määräajassa, jonka puheenjohtaja voi asettaa asian kiireellisyyden mukaan. Lausunnosta tehdään merkintä pöytäkirjaan, minkä lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komissio ottaa mahdollisimman tarkasti huomioon komitean antaman lausunnon. Sen on ilmoitettava komitealle, miten lausunto on otettu huomioon. 12 artikla Seuraamukset 1. Jäsenvaltioiden on säädettävä tämän direktiivin mukaisesti annettujen kansallisten säädösten rikkomiseen sovellettavasta seuraamusjärjestelmästä ja toteutettava kaikki tarpeelliset toimenpiteet sen varmistamiseksi, että kyseisiä seuraamuksia sovelletaan. Näiden seuraamusten on oltava tehokkaita, suhteellisia ja varoittavia. 2. Jäsenvaltioiden on ilmoitettava asianomaiset säädökset komissiolle viimeistään . . . ja kaikki myöhemmät muutokset niin pian kuin mahdollista. 13 artikla Direktiivin täytäntöönpano 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 1998. Niiden on ilmoitettava tästä komissiolle viipymättä. 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on Säädettävä siitä, miten viittaukset tehdään. 3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 14 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 15 artikla Tämä direktiivi on osoitettu kaikille jäsenvaltioille. (1) Päätöslauselma B4-0150/96, EYVL N:o C 65, 4.3.1996, s. 172. (2) Komission tiedonanto neuvostolle ja Euroopan parlamentille. Neuvoston päätöksellä 11 päivänä maaliskuuta 1996 perustetun korkean tason työryhmän Euroopan parlamentille ja neuvostolle osoitettu kertomus: Yhteisön ilmailuturvallisuuden parantamisstrategian suuntaviivat. SEC(96) 1083 lopull., 12.6.1996. LIITE 1 >VIITTAUS FILMIIN> LIITE 2 I. Seisontapaikkatarkastuksen olisi katettava kaikki tai osa seuraavista näkökohdista käytettävissä olevan ajan mukaan: 1. Kansainvälisillä lennoilla tarvittavien asiakirjojen olemassaolon ja pätevyyden tarkastaminen. Tällaisia ovat esimerkiksi: rekisteröintitodistus, lentopäiväkirja, todistus lentokelpoisuudesta, miehistön lupakirjat, radiolupa, luettelo matkustajista ja rahdista. 2. Sen tarkastaminen, että miehistön kokoonpano ja pätevyys vastaa Chicagon yleissopimuksen liitteiden 1 ja 6 vaatimuksia (ICAO:n liitteet). 3. Toimintaan liittyvien asiakirjojen tarkistus (lentotiedot, operatiivinen lentosuunnitelma, tekninen matkapäiväkirja) ja lennon valmistelun tarkistus, jota tarvitaan sen osoittamiseksi, että lento on valmisteltu ICAO:n liitteen 6 mukaisesti. 4. Kansainvälisessä navigaatiossa ICAO:n liitteen 6 mukaisesti vaadittavien seikkojen olemassaolon ja tilan tarkistaminen. - Ansiolentolupa - Melua ja päästöjä koskeva todistus - Toimintakäsikirja (mukaan lukien MEL (1)) ja lentokäsikirja - Turvallisuusvarusteet - Matkustamon turvavarusteet - Lentoa varten tarvittavat laitteet mukaan lukien radioliikenne- ja radionavigointilaitteet - lennonrekisteröintilaitteet 5. Sen tarkastaminen, että ilma-aluksen ja sen varusteiden kunto (viat ja korjaukset huomioon ottaen) takaa ICAO:n liitteessä 8 olevien normien jatkuvan noudattamisen. II. Seisontapaikkatarkastusta koskeva kertomus on laadittava seisontapaikkatarkastuksen jälkeen ja siihen on sisällytettävä jäljempänä esitettävät yleiset vakiotiedot ja luettelo tarkastetuista seikoista ja siinä on mainittava tarkastuksessa havaitut puutteet ja muut mahdolliset erityishuomiot. >VIITTAUS FILMIIN> >TAULUKON PAIKKA> (1) Luettelo vähimmäisvarusteista.